2013 ning YJH Ramma Music Sharin hpawng
Mahkawn shakawn ai Nawku hpung (Singing Church) langai byin tai wa na matu myit makun, n-gun da ting let asak kaji kaba n nga, shaning shagu music hpaji sharin jahpat ai lam hpe buga hpung kaw nna lit la galaw nga ai.
(16) lang na YJH ramma music sharin dabang hpe July 1, 2013 5:00 PM hta YJH gawknu kata jawngma (113) wu wu di di hpaw hpang dat lu sai. Hpawng hpaw mungga hpe, KBC a Music Komiti a lithkam Hpa-awn rai nga ai Rev. Mangkyi Hkawng Lum kaw nna sa du hkaw tsun lai wa sai hpe mu lu ai.
“ Karai Kasang a amyu ngu ai Israela masha ni, Karai Kasang lata la hkrum ai ni lam shagu hta mahkawn shakawn lai wa ai. Ehpesu masha ni music hpe atang shala, ahkyak n la wa ai, n galaw tim n ra ai ngu ai (minor) langai hku sha hkam la wa ai. Dai majaw kasa Paw Lu shadum ai. Karai Kasang hkye la ai Israela amyu masha ni lam shagu hta mahkawn shakawn let asak hkrung ma ai.
- Majan dang ai ten
- Majan Rawt na ten,
- Magam bungli kaji kaba galaw ai ten
Majan hkrun-lam law law hta, yawng a shawng kaw mahkawn shakawn ai choir hpung ni nga ai. Kalang mi na majan hta, n-gun kaba hte hpyen ni a wang da ai hkrum ai. Shaloi mahkawn shakawn ai hpung ni shawng de shara la let, hpyen ni nga ai shara de sit sa wa ma ai. Kalang ta hpyen ni myi gale nna shanhte shada da gasat hkat ai hte si htum ma ai.
- Wuhpung wuhpawng (social) lam hta music hpe lang ai.
- Mungdan Uphkang ai hta music hpe jai lang ai.
- Yawn hkyen ai ten
- Ban sa ai ten ni hta jai lang ai. Ndai zawn Israela masha ni hpe gaw, shanhte a sak hkrung lam dingyang yungwi hpe jai lang nna Karai Kasang hpe shakawn kungdawn wa ai hpe mu lu ai.
Daini anhte KBC ni Karai Kasang hpe nawku mahkawn shakawn ai hta hkam la ai lam, mu mada ai lam ni grai naw nem nga ai hpe mu lu ai. Grai naw shading sharai la ra ai hpe mu lu ai. Ga shadawn_ Karai Kasang hpe mahkawn shakawn ai hta, ndai Chyum Laika buk hpe ga hta kabai tawn ai hte bung nga ai.
Daini anhte mahkawn n hkawn ga ai, choir n mahkawn ga ai nga ni n lawm na re. Rai tim, ga san langai mi nga ai. “Daini ngai shakawn kungdawn ai mahkawn_Karai Kasang kaw gaw hkrang nga ai kun? ngu ai hpe myit dum ra nga ai. Masha a man e mahkawn dan ai, Performace galaw ai hku sha n mai mahkawn nga ai. Karai Kasang a man e hkrang hkra myit masin kraw lawang kaw nna shakawn chye ai shani gaw, mau hpa shaman chyeju lu la na re.
Anhte a sak hkrung lam gaw “Living through Music” rai ra nga ai. Karai Kasang grai ra sharawng ai ndai music hpe anhte atang shala n mai galaw nga ai”_nga nna music sharin hkam la na jawngma ni hpe n-gun jaw shatsam ya wa sai hpe chye lu ai.
Hkahku
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn